
Dadleua Barnes (2015) fod dulliau trawsgwricwlaidd yn golygu bod llai o addysgu pynciau’n rhanedig gan ganiatáu ar gyfer codi safonau a lefelau o gyrhaeddiad plant. Nid ef yw’r unig un sydd o blaid addysg o’r fath ychwaith. Noda eraill fod dulliau o’r fath yn medru cynyddu cymhelliant dysgu plant yn sgil natur amrywiol ac agored addysgu fel hyn (Hayes, 2010). Cytuna Dalton (2019) fod y dulliau trawsgwricwlaidd yn dueddol o gynyddu cymhelliant a mwynhâd plant am eu bod yn cyfateb i’r dysgu sy’n digwydd y tu hwnt i’r ystafell ddosbarth, dysgu drwy gysylltu sgiliau, gwybodaeth a phrofiadau (Laurie, 2011). Nid yn unig ydyw’n llesol i allu academaidd plant ond dadleua Estyn (2019a) ei fod yn medru gwella lles disgyblion ac awyrgylch ysgol gyfan.
Er ymddengys bod yna llu o fuddion, ceir sawl anhawster ynghylch cynnig addysg drawsgwricwlaidd gydag phrinder amser ar gyfer ei ddarparu’n effeithiol yn flaenllaw ymhlith yr anawsterau hynny (Jones, 2010). Un datrysiad ar gyfer diffyg amser athrawon, yn ôl Estyn (2019a), yw rhannu arferion. Gellir gwneud hyn ar lefel leol o fewn ysgolion ymysg disgyblion a staff, ar lefel ranbarthol rhwng ysgolion drwy siroedd ac yna ar lefel genedlaethol ar hyd a lled Cymru a thu hwnt yn ôl yr angen. Drwy gyd-gynllunio ar draws cwricwlwm yr ysgol mi fydd llwyth gwaith yn lleihau i unigolion ond bydd yna hefyd ysbryd o gydweithio a llais y dysgwr yn gyrru bywyd yr ysgol (Estyn, 2019b). 
Er bod sawl un yn frwd dros leihau’r ffiniau pynciol cred Greenwood (2013) nad yw o hyd yn beth addas, yn enwedig gyda disgyblion y Cyfnod Sylfaen. Arsylwyd hyn ar brofiad addysgu mewn dosbarth blwyddyn 2 oedd gyda 35 o blant ynddi. Roedd lefelau ieithyddol y plant o ran y Gymraeg yn gymysg iawn ac yn amlwg gyda chynifer yn y dosbarth bu’r amrediad cyrhaeddiad yn amlycach nag o’r blaen. Bu’n amlwg pan yn addysgu rhai o’r grwpiau fod y ffiniau pynciol yn gysur iddynt, gan alluogi iddynt ddeall y wybodaeth a’r sgiliau oedd angen arnynt ar y pryd. Atgyfnertha Price (2010) yr hyn a welwyd pan ar brofiad addysgu pan noda fod gwaredu dysgu pynciol yn medru rhwystro’r cyfle i ragdybio’r sgiliau sydd yn perthyn i bynciau penodol. Bu hyn yn amlwg iawn yn wir pan yn ymdrin â sgiliau llythrennedd y plant yn fwy na dim oherwydd yr amrywiaeth o ran gallu a gafael ar y Gymraeg. O ran addysgu rhifedd, digwyddai hyn gymaint amlach ac mewn arddull lawer haws er enghraifft drwy wersi cerddorol neu addysg gorfforol hyd yn oed. Nid oedd yr un yn wir am lythrennedd. Cyniga Estyn (2014) mai ffordd ymlaen bosibl yw gwahanu amcanion gwersi a meini prawf llwyddiant yn ôl y sgiliau a ymarferir. Gellir hefyd cadw’r ffiniau pynciol gyda phlant iau’r ysgol ond gan barhau i annog dygwyr i weld y cysylltiadau annatod sydd rhwng y pynciau penodol hynny o hyd. Dywed Barnes ei hun (2015) mai nad mater o ddewis rhwng dysgu pynciol neu drawsgwricwlaidd a geir ond yn hytrach gall y ddau ddull fodoli gerllaw ei gilydd. Galw am gydbwysedd sydd rhwng dilyn diddordeb plant a tharo disgwyliadau cenedlaethol o ran cyfrifoldebau megis llythrennedd, rhifedd a bellach, cymhwysedd digidol. 
Yn ôl Barnes (2015) ceir wyth model bosibl ar gyfer addysgu’n drawsgwricwlaidd. Noda fod yna ambell fodel sydd yn fwy effeithiol nag eraill. Y model oportiwnistaidd sydd orau, o bosibl, o ystyried defnyddioldeb cynnwys y dysgwyr yn eu taith ddysgu gan gynhrychu gwersi’n dilyn llais y plentyn mewn modd organig (Roy, 2016). Serch hyn, amlyga eraill fod perygl o gynhyrchu cysylltiadau gwan drwy addysgu mewn modd trawsgwricwlaidd (Dalton, 2019). Amlyga Barnes (2015) fod model o’r fath oportiwnistaidd yn gofyn am athro profiadol felly bod modelau megis aml-ddisgyblaethol, sydd yn fodel fwy strwythuredig ei natur, yn fwy addas i athrawon sydd o dan hyfforddiant. Un o’r modelau fwyaf poblogaidd yn ysgolion Cymru ar hyn o bryd yw’r model thema-seiliedig, model sydd yn caniatáu ar gyfer dysgu thematig gan arwain at ddatblygiad o sgiliau amrywiol.
O ystyried hyn, pan ar brofiad addysgu gyda dosbarth o wyth ar hugain o blant blwyddyn 6 rhoddais y model hwn ar waith. Y thema ysgol gyfan oedd y testun ‘The Lost Word’. Diddorol i’w nodi yw’r ffaith mai thema ar draws yr holl ysgol ydoedd, ffactor a ddadleua ymarferwyr arfer dda yn Iwerddon sy’n medru cyfoethogi dulliau addysgu trawsgwrcicwlaidd (CEA, 2019). Atega Estyn (2019b) fod cynnig cyfleoedd i ddisgyblion arwain y cynllunio a’r dewis o themâu yn rhan annatod o addysg dda bellach. Noder bod ambell ysgol yn rhoi sbardun ar ddechrau’r flwyddyn i’r athrawon dosbarth sydd yn gadael i’r plant ymateb cyn i’r athrawon gynllunio. Ffordd arall o gynnwys yr ysgol gyfan yn nysgu ei gilydd yw trwy oedrannau iau’r ysgol yn rhannu â phlant Cyfnod Allweddol Dau yn fwy aml (Boyer a Bishop, dyfynnwyd yn Jones, 2010). 
Arweiniodd y thema at amryw o wersi gan gynnwys addysgu’n yr awyr agored drwy chwilota am adar a phlanhigion gwahanol. Noder pwysigrwydd ystyried yr amgylchedd dysgu fel rhan o ddisgwyliadau mireinio addysgu athro yn yr adran addysgeg o’r safonau newydd (Llywodraeth Cymru, 2019a). Yn bendant, dywed McGilchrist (2010) fod angen i blant deimlo er mwyn dysgu felly pa le gwell nag yn yr awyr agored i gynnig cyfle synhwyraidd i blant? Yna, datblygwyd ar hyn yn ôl yn yr ystafell ddosbarth drwy ddarlunio lluniau a chreu geiriadur dosbarth dwy-ieithog gan gyfuno felly gwyddoniaeth, celf a llythrennedd. Yn amlwg, rhan o lwyddiant gweithredu’r model thema-seiliedig oedd defnyddio pwnc ychwanegol ond pan oedd yn gweddu i’r dasg ac yn cefnogi’r pwrpas dysgu. Dyma her sydd yn wynebu sawl athro. Noda Greenwood (2013) dim ond pan sefydlir cysylltiadau perthnasol gwelir twf yn nysgu’r plant a bod cryfder cysylltiadau’n gallu bod yn brin ymysg athrawon sy’n ceisio addysgu’n drawsgwricwlaidd. Ar y llaw arall, dywed Martin (2002) fod cysylltiadau sy’n cefnogi dysgu pwnc gwreiddiol yn cryfhau dealltwriaeth gan ei fod yn arwain at ddysgu dyfnach o sgiliau a chysyniadau pynciol yn hytrach na’r wybodaeth ffeithiol pwnc benodol. 
Yn bendant, gellir dadlau bod lle i wella ar lefel bersonol o ran hyn. Heriol yw peidio gadael i ofidion ar sail diffyg hyder o ran dyfnder pynciol rwystro’r defnydd o gysylltiadau cryf mewn rhai meysydd wrth ddefnyddio dulliau trawsgwricwlaidd. Gwelir hyn o ran rhifedd, yn enwedig gyda disgyblion Cyfnod Allweddol Dau, yn sgil cynnwys yr hyn sydd i’w ddysgu’n newid o ran natur. Er bod addysgu’r cysyniadau mewn gwersi Mathemateg yn digwydd yn ddi-drafferth, anoddach ydyw i blethu cysyniadau megis lluosi rhifau tri digid yn naturiol i wersi gwahanol. Dadleua rhai megis Knight (dyfynnwyd yn Greenwood, 2013) fod sicrhau gwybodaeth bynciol a dyfnder dealltwriaeth ar ran athrawon yn allweddol a ni all addysg drawsgwricwlaidd ddarparu hyn bob amser. Wedi dweud hyn, noda Barlow a Brook (2010) fod addysgu thematig yn medru cynnig cyfleoedd eang i ddysgu sawl maes gan osgoi addysgu ail-adroddus ac arbed amser i blant ac athrawon felly. Yr ateb, yn ôl Wood (dyfynnwyd yn Kerry, 2011), yw newid yr agwedd tuag at rôl yr athro i fod yn fwy fel hwylusydd ddysgu. Ffordd bosibl ymlaen yw hyfforddi athrawon i ystyried sut mae plant yn dysgu a gadael y beth yn nwylo’r plant. Yn bendant, cred Timmerman (2017) mai galw am newid yn y ffordd edrychwn ar rôl yr athro a phwrpas addysg sydd ei angen. 
Un o brif rwystrau addysgu’n drawsgwricwlaidd yw asesu. Gyda’r system brofi ac asesu sydd ohoni nid oes modd i addysgu a dysgu fod mor hyblyg. Mae yna obaith bod modd sicrhau system llai cyfyngedig o ran asesu. Gwelir cyfeiriadau clir at yr amrywiaeth o asesu disgwylir o athro yn ôl mireinio addysgu fel rhan o’r safonau newydd (Llywodraeth Cymru, 2019a). Ceir cam tuag at hynny o ran system fonitro cynnydd y cwricwlwm drafft gyda chamau cynnydd yn hytrach na lefelau disgwyliedig i’w taro (Llywodraeth Cymru, 2019b). Er hyn, ar lawr yr ystafell ddosbarth ceir amheuaeth o ran amwysedd y camau hynny. Cyniga Dalton (2019) ddatrysiad o sicrhau amcanion ar wahân i bob pwnc neu grwpio sgiliau i sicrhau strwythur sy’n cyfateb i gwricwlwm. Datblyga Estyn (2013) ar hyn drwy nodi mai asesu’n nghanol y wers ac ar hyd y daith ddysgu o fewn gwersi byddai orau. Yn amlwg wrth drin llythrennedd, rhifedd a chymhwysedd digidol mae mesur cyrhaeddiad yn amrywio o un i’r llall. Er enghraifft, gyda chymhwysedd digidol anodd yw nodi beth sydd yn cael ei hasesu. Noda Jones (2010) mai portffolio dysgu all fod fwyaf llwyddiannus gan asesu mewn modd mwy ffurfiannol sydd ag amryw o dystiolaeth o ddefnydd y plentyn o adnoddau cyfrifiadurol. O ran llythrennedd a rhifedd, yn draddodiadol, profion yw’r dull dewisiol i fesur cyrhaeddiad plant. Dadleua Meijer (2001) dylid edrych ar addasu natur profion. Yn amlwg, mae arholiadau’n fodd o fesur cyrhaeddiad yn systematig ond natur yr arholiadau hynny sydd yn gofyn am newid. Yn hytrach na gosod cwestiynau’n seiliedig ar gofio ffeithiau i ateb cwestiwn caëedig, gellir newid profion i fod yn fwy agored o ran natur y cwestiynau. 
Cam i’r cyfeiriad hyn oedd syniad Llywodraeth Cymru (2017) o osod profion cenedlaethol llythrennedd a rhifedd ar-lein yn hytrach nag ar bapur er mwyn gweddu â gallu pob unigolyn. Dyma ddull sydd wir yn addas gan ystyried yr oes sydd ohoni. Ond, dadleua Fisher (1998) fod profion dim ond yn un fath o asesu. Anoga hithau dysgu adfyfyriol gan gynorthwyo dysgu’r plentyn drwy annog arweinyddiaeth gan y dysgwr i asesu ar ran y dysgwr ei hun. Yn bendant, mae addysg drawsgwricwlaidd yn caniatáu am hynny gan ei fod yn dysgu mewn camau sydd yn galluogi plentyn i feddwl gan hunan-asesu cyn, yn ystod ac wedi’r dysgu. Rhoddais hyn ar waith ar brofiad addysgu gyda dosbarth blwyddyn 2 drwy drefnu arddangosfa wal ryngweithiol oedd yn cynnig cyfle i blant ychwanegu at y wal wrth iddynt gwblhau gwaith llythrennedd ar Barti Ddu. Galluogodd hyn iddynt asesu ar hyd y wers a chynyddodd ymdrech y plant gan eu bod am gyflwyno gwaith addas ar gyfer yr arddangosfa. 
Noder mai llythrennedd, rhifedd a chymhwysedd digidol yw’r cyfrifoldebau craidd sydd eu hangen ar bob plentyn i dyfu’n unigolyn llwyddiannus a gwybodus (Llywodraeth Cymru, 2019b). Pwysig felly yw eu haddysgu mewn cyd-destun pwrpasol gan ymarfer sgiliau o amryw feysydd ar yr un pryd er mwyn uwcholeua pa mor drosglwyddadwy ydynt. Daw hybu addysgu cyd-destunol yn amlwg iawn fel rhan o’r safonau newydd athro (Llywodraeth Cymru, 2019a). Yn bendant, gwelir eu bod yn rhan fwy datblygiedig o’r fframwaith argymhellwyd hefyd (Donaldson, 2015) gyda’r tair agwedd wedi’u cyflwyno o’r cychwyn cyntaf. Yn Iwerddon, ceir arfer dda o ddefnyddio prosiectau i gadw diddordeb plant a noda CEA (2019) mai cyfuno llythrennedd a rhifedd drwy’r defnydd o gymhwysedd digidol yw calon y gwaith. Mae’r agwedd o gyfuno’r tair cyfrifoldeb yn amlwg yn y fframwaith ddrafft mewn perthynas â darllen er enghraifft. Disgwylir iddynt allu darllen deunydd ar sgrin yn ogystal ag mewn llyfrau erbyn cam cynnydd 4 (Llywodraeth Cymru, 2019b). Gellir cyfuno’r tair cyfrifoldeb gyda’i gilydd mewn rhai achosion felly. Er hyn, lleisia Sigman (2012) bod yn rhaid cofio mai nid yw’r tair cyfrifoldeb yn fwy pwysig nag unrhyw un o bynciau eraill y cwricwlwm. Wedi dweud hynny, anoga ef i’w defnyddio nhw’n drawsgwricwlaidd er lles addysg y dyfodol ond i wneud hynny law yn llaw â phynciau eraill megis deallusrwydd emosiynol ac addysg awyr agored (Sigman, 2012). 
Noda Roy (2016) fod gwahanu pynciol wedi bod yn rhy eithafol gan rwystro dysgu trawsgwricwlaidd a’r defnydd a datblygiad naturiol o lythrennedd a rhifedd yn benodol. Dadleua Palmer (2016) mai gormod o bwyslais ar gyrraedd targedau cwricwlaidd sydd wrth wraidd y broblem a bod angen i bobl anwybyddu’r pwysau a thrwy addysg drawsgwriclaidd bydd modd gwneud hyn. Atega hithau hefyd mai drwy ganu, cyfathrebu a chwarae y datblygir sgiliau rhifedd a llythrennedd gan eu bod yn rhan annatod o’r gweithgareddau hynny. Felly nid oes angen ffiniau o gwbl, ond yn hytrach addysgu a dysgu mwy hyblyg. O bosib, gellir dadlau nad yw ysgolion yn ddigon hyblyg. Er enghraifft, pan ar brofiad dysgu gwelais ymdrechion i annog y dysgu o lythrennedd a rhifedd tu hwnt i wersi Cymraeg/Saesneg a Mathemateg megis drwy osod cyfnod ddarllen neu brofion rhif pen dyddiol i ddisgyblion. Yr hyn a nodwyd oedd mai gwrth-gynhyrchiol oedd canlyniadau rheini, ar y mwyaf, gyda phlant yn cymryd y cyfle i gam-ymddwyn yn lle darllen neu, wrth wneud y profion, cynyddir yr ymdeimlad o fethiant mewn rhai plant a phwysau dyddiol ymysg eraill. Cam tuag at greu system addysg fwy hyblyg yn ôl Styron (2013) yw cynnig yr opsiwn i blant, gadael iddynt ddewis a defnyddio llais y plentyn felly gan annog annibyniaeth a pherchnogaeth. 
Gan amlaf, mae cyfuno llythrennedd yn digwydd yn naturiol mewn gwersi ac yn bendant gwelwyd bod hyn yn wir ar lefel bersonol pan ar brofiad addysgu. Gyda dosbarth blwyddyn 6 llwyddwyd i gyfuno hyd yn oed defnydd o Ffrangeg i wersi gwyddoniaeth a phlethwyd astudiaeth hanesyddol a chwedlonol Gymreig yn ogystal â thrin a thrafod Addysg Grefyddol i wersi Saesneg ar y gigfran. Digwyddwyd yn naturiol, mae’n debyg, yn sgil diddordeb bersonol a hyder yn y meysydd hynny. Nid yw’r un yn wir am rifedd a dadleua CEA (2019) fod athrawon Iwerddon hefyd yn gweld bod rhifedd yn gyfrifoldeb anoddach i’w wau’n naturiol i wersi amrywiol. Noda Estyn (2014) mai allweddol yw annog cysylltu rhifedd yn fwyfwy yn nysgu plant er mwyn ategu pwrpas i’r sgiliau a gwybodaeth bwnc fathemategol maent yn dysgu’n eu gwersi mathemateg. Sefydlwyd system i ategu hyn gelwir ‘addysg arian yng Nghymru’ (Estyn, 2017) i gyfuno sgiliau bywyd bob dydd a chydweithio cymunedol ehangach yn ogystal â chysylltiadau â’r fframwaith rhifedd. Cyfateba hyn â disgwyliadau newydd y Llywodraeth o ran safonau proffesiynol athro gyda phwyslais gadarn ar gyfathrebu tu hwnt i furiau’r ystafell ddosbarth (Llywodraeth Cymru, 2019a). Er hyn sylweddolwyd mai prin yw’r ymwybyddiaeth ohoni. Wrth edrych ymlaen gellir ystyried ymhelaethu ar brosiectau tebyg a’u hybu drwy weithdai mewn ysgolion. 
Yr anhawster wrth ymdrin â chymhwysedd digidol yw oed cyflwyno’r cyfrifoldeb hwnnw. Cred Sigman (2011) yn gryf mai gofal sydd yn angen wrth ystyried defnyddio adnoddau digidol gyda phlant oed Cyfnod Sylfaen. Gellir peryglu colli sgiliau cymdeithasol a cheir tystiolaeth biolegol dros y ffaith nad yw ymenydd emosiynol empathetig plant yn datblygu pan ar gyfrifiaduron er enghraifft, eu gallu i ddatblygu sgiliau emosiynol a chymdeithasol (Sigman, 2012). Dylid ystyried defnyddio llawer llai, os nad dim adnoddau digidol tan iddynt gyrraedd Cyfnod Allweddol Dau. Hyd yn oed bryd hynny dadleua Sigman (2012) fod angen cyfathrebu â rhieni o ran defnydd cartref plant o declynnau digidol. Cyflwyna Estyn (2018) anhawster arall sef y diffyg arian yng Nghymru ar gyfer y caledwedd. Gellir annog plant i fynychu’r ysgolion gyda’u dyfeisiadau eu hun ond anodd bydd osgoi camddefnydd neu hyd yn oed bod pob plentyn yn berchen ar ddyfais. Os dyma fydd yn digwydd bydd sefydlu gweithdrefnau a pholisïau yn rhan annatod o’r broses. Enghraifft a phrofir yn llwyddiannus yw’r arfer dda o benodi arweinwyr digidol mewn rhai ysgolion sydd yn cynnig cymorth gwerthfawr i athrawon wella er eu harferion (Estyn, 2018). Gall unigolyn o’r fath gynorthwy plant a rhieni’n ogystal gan adeiladu cymuned ddysgu. 
Dadleua Ofsted (2001) fod yna berygl cynnwys gormod o amrywiaeth pan yn cyfuno’r tair cyfrifoldeb yn drawsgwricwlaidd ond yr ateb yw blaenoriaethu sgiliau’r fframwaith o wers i wers. Gellir mapio gydag athrawon beth a phryd i gynnwys a pha sgiliau bydd yn bresennol yn yr addysgu. Argymhella Estyn (2014) mai taflu cipolwg ar y fframeithiau ac yna hyfforddi athrawon ar sut i fynd i’r afael â hynny fyddai’n dda er mwyn codi hyder a sicrhau cysondeb. Cytuna Timmerman (2017) mai hyfforddiant fwy addas ar gyfer athrawon yw un ffordd o edrych ymlaen. Dylid annog cyfathrebu a chydweithio a hybu hynny nid yn unig rhwng staff ond rhwng y plant, rhieni a’r gymuned ehangach (Hattie, 2008). Dyma’r brif her yn ôl Ofsted (2011). Hynny yw, bod angen i arweinwyr fod yn awyddus i gydweithio ac yn barod am hyblygrwydd a gydag athrawon yr hyn sydd angen yw diddordeb pellach na’u pwnc. Cyniga Doyle (2017) mai sefydlu awdit i sicrhau hyfforddiant addas i athrawon cyn addysgu’r plant ym mhob ysgol yw’r datrysiad. System hyfforddiant hyblyg a system o gynnal a chadw safonau addysgu athrawon i gyfateb â gofynion plant heddiw felly. 
Er bod colli sgiliau a gwybodaeth bynciol yn cael ei nodi fel ffactor yn erbyn addysg drawsgwricwlaidd, rôl yr athro fel hwylusydd bydd i sicrhau fod pob sgil sylfaenol yn cael ei haddysgu gan gydbwyso amserlen (Jones, 2010). Atega Rowley a Cooper (2009) mai modd o osgoi cysylltiadau gwan yw drwy fapio ysgol gyfan. Aiff Meijer et al (2001) cam ymhellach drwy nodi bod diwrnod tasgau trawsgwricwlaidd gan wahodd arbenigwyr i ddigwyddiad ysgol gyfan yn ddull proffesiynol o gydweithio gyda’r gymuned ehangach. Cytuna Price (2010) gyda syniad tebyg gan nodi fod plant yn defyddio’u sgiliau’n fwy mewn diwrnod gweithagredd nag mewn unrhyw ddull dysgu arall. Pan yn edrych ymlaen felly, gellir dadlau mai annog hyblygrwydd sydd orau drwy ddileu ffiniau pynciol ac er mwyn osgoi diffyg hyder athrawon gyda’r newid gellir gyfathrebu a chydweithio fwyfwy â chymunedau o ysgolion ond hefyd gydag ysgolion Cymru gyfan. Yn amlwg, ceir sgiliau sylfaenol i’w dysgu drwy lythrennedd, rhifedd a chymhwysedd digidol ac, yn wir, gellir addysgu rhain mewn dull mwy traddodiadol. Galw am gydbwysedd sydd angen, rhwng addysgu’r wybodaeth angenrheidiol honno i blant a hefyd caniatáu cyfle iddynt ymarfer y sgiliau drwy amryw o brofiadau dysgu cyd-destunol. Yr hyn sydd yn dod yn amlycach felly yw bod galw am gydweithio ar y lefel genedlaethol. Er mwyn i ddulliau dysgu newydd lwyddo rhaid cyfathrebu’n fwy cyson drwy rannu arferion da ledled Cymru a thu hwnt a thrwy gofio mai llais y dysgwr yw llais y dyfodol. 

